NAKKILAN PERUSOPETUKSEN OHJAUSSUUNNITELMA

Lukijalle:

Uusien opetussuunnitelman perusteiden mukaan ohjaussuunnitelmassa kuvataan oppilaanohjauksen järjestämisen rakenteet, toimintatavat, työn- ja vastuunjako sekä monialaiset verkostot, joita tarvitaan ohjauksen tavoitteiden toteutumiseksi. Suunnitelmassa kuvataan myös kodin ja koulun ohjausyhteistyö, koulun työelämäyhteistyö sekä työelämään tutustumisen järjestelyt. Ohjaussuunnitelman tavoitteiden toteutumista arvioidaan systemaattisesti.

Ohjaussuunnitelma on laadittu niin, että siitä tulisivat mahdollisimman selkeästi esille ohjaustyön tavoitteet, työnjako ja vastuut sekä ohjauksen jatkuva kehittäminen. Työnjako ja vastuut jakautuvat kahteen osaan: kaikille oppilaille tarjottavaan tukeen sekä tarvittaessa tarjottavaan tukeen. Ohjaussuunnitelmassa on huomioitu perusopetuksen koko henkilökunta, Nakkilan kunnan sekä Satakunnan yhteinen ohjaushenkilöstö.

Ohjaussuunnitelman laadinnassa on hyödynnetty Opetushallituksen laatimia hyvän ohjauksen kriteereitä sekä Suomen Opinto-ohjaajat ry:n eettisiä periaatteita ja suosituksia. Lähtökohtana Nakkilassa on tarjota oppilaille laadukasta ohjausta. Käytännössä laadukas ohjaus tarkoittaa, että kaikki ohjaustoimijat ohjaavat oppilasta omasta perustehtävästään käsin. http://www.oph.fi/download/158918\_hyvan\_ohjauksen\_kriteerit.pdf

SISÄLLYS

1. Ohjaustyön tavoitteet
2. Ohjauksen työnjako ja vastuut
3. Ohjaus nivelvaiheissa
4. Kodin ja koulun yhteistyö
5. Koulun työelämäyhteistyö ja työelämään tutustumisen järjestelyt
6. Ohjauksen arviointi ja kehittäminen
7. Ohjaustyön tavoitteet

Nakkilan perusopetuksen ohjaussuunnitelma on jaoteltu kolmeen vuosiluokkakokonaisuuteen. Tavoitteet perustuvat opetussuunnitelman perusteiden oppilaanohjauksen vuosiluokkakokonaisuuksiin. Tavoitteena on kehittää:

*Vuosiluokilla 1-2*

- perusopiskeluvalmiuksia ja -taitoja

-vastuunottoa koulutyöstä, omista tehtävistä ja tavaroista

-vuorovaikutustaitoja ja ryhmässä toimimisen taitoja

-osallisuutta lähiympäristössä

-tietoisuutta työelämästä ja ammateista lähipiirissä sekä omassa koulussa

*Vuosiluokilla 3-6*

-opiskelustrategioita

-kykyä asettaa itselle tavoitteita ja arvioida tavoitteiden saavuttamista

-työskentelytaitoja sekä tiedon omaksumisen ja tiedonhallinnan menetelmiä

-sosiaalisia taitoja sekä toimintaa ryhmän aktiivisena jäsenenä

-vastuunottoa elämästään, opiskelustaan ja valinnoistaan

-osallisuutta ja vaikuttamista kouluyhteisössä ja lähiympäristössä

-tietoisuutta lähiseudun ammateista, työpaikoista ja elinkeinoelämästä

*Vuosiluokilla 7-9*

-oppimaan oppimisen taitoja ja jatko-opiskeluvalmiuksia

-perusvalmiuksia selviytyä muuttuvissa elämäntilanteissa, opintojen siirtymävaiheissa ja työuran siirtymissä

-tietoisuutta tieto-, neuvonta- ja ohjauspalveluista sekä valmiuksia arvioida tiedon luotettavuutta

-vastuunottoa sekä oma-aloitteisuutta koulutus- ja uravalintoja koskevassa päätöksenteossa

-analysointivalmiuksia sekä omiin valintoihin vaikuttavien tekijöiden tunnistamista

1. Työnjako ja vastuut

Ohjaustoiminta muodostaa koko perusopetuksen kestävän jatkumon, jonka toteutuminen taataan siten, että ohjaajat toimivat yhteistyössä oppilaan opintopolun aikana ja erityisesti opiskelun nivelvaiheissa. Ohjausta arvioidaan ja kehitetään yhdessä ohjaustyöhön osallistuvien, huoltajien ja oppilaiden sekä työelämäyhteistyökumppaneiden kanssa. Keskeisiä toimintaperiaatteita ovat oppilaan itsemääräämisoikeus sekä ohjauksessa käsiteltävien asioiden luottamuksellisuus.

**Kaikkien oppilaiden tukena ovat:**

*Opinto-ohjaaja*

Opinto-ohjaaja vastaa perusopetuksen oppilaanohjauksen suunnittelusta sekä ohjauksen tavoitteiden toteutumisen seurannasta ja arvioinnista yhdessä koulun rehtorin kanssa. Opinto-ohjaaja tekee suunnittelutyötä yhteistyössä rehtoreiden, opettajien ja oppilashuoltohenkilöstön kanssa. Vuosiluokilla 7-9 päävastuu oppilaanohjauksen toteuttamisesta on opinto-ohjaajalla.

Opinto-ohjaajan vastuulla on oppilaiden jatkokoulutuksen sekä ura- ja elämänsuunnittelun ohjaus. Hän vastaa koulutusvalintoihin liittyvästä ohjauksesta ja siihen liittyvästä yhteistyöstä huoltajien ja muiden yhteistyökumppaneiden kanssa. Opinto-ohjaaja myös huolehtii yhteishakuun liittyvien tietojen siirtämisestä opintopolkujärjestelmään. Opinto-ohjaaja ylläpitää ja luo uusia verkostoja koulutusten järjestäjiin ja työelämän edustajiin. Opinto-ohjaaja on mukana nivelvaiheyhteistyössä oppilaan siirtyessä yläkouluun ja suunnitellessaan peruskoulunjälkeisiä opintojaan.

*Oppilashuoltohenkilöstö*

Oppilashuoltoryhmä on koulun moniammatillinen työryhmä. Nakkilassa oppilashuoltoryhmään kuuluvat alakouluissa rehtori, koulukuraattori, kouluterveydenhoitaja sekä erityisopettaja. Yläkoulussa oppilashuoltoryhmään kuuluvat rehtori, vararehtori, koulukuraattori, kouluterveydenhoitaja, erityisopettaja, joustavan perusopetuksen opettaja ja opinto-ohjaaja. Oppilashuoltotyö jakaantuu kahteen osaan. *Yhteisöllistä*, kouluyhteisön hyvinvointia kehittävää oppilashuoltoa koordinoi oppilashuoltoryhmä. Kokouksiin voidaan kutsua tarpeen mukaan oppilaskunnan jäseniä tai huoltajia, eri alojen asiantuntijoita sekä tärkeimpiä yhteistyötahoja. *Yksilökohtainen*, eri alojen asiantuntijoista koostuva oppilashuoltoryhmä kutsutaan koolle tarpeen mukaan. Ryhmän kokoonpano perustuu aina oppilaan ja tarpeen niin vaatiessa huoltajan suostumukseen. Oppilaan osallisuus, omat toivomukset ja mielipiteet otetaan huomioon häntä koskevissa ratkaisuissa hänen ikänsä, kehitystasonsa ja muiden henkilökohtaisten edellytystensä mukaisesti. Yksittäistä oppilasta koskevan asian käsittelystä asiantuntijaryhmässä laaditaan oppilashuoltokertomus. Oppilashuoltokertomukset ovat salassa pidettäviä.

*Luokanopettaja*

Luokanopettaja vastaa vuosiluokilla 1-6 valvontaluokkansa ohjauksen toteuttamisesta yhdessä muiden opettajien kanssa. Luokanopettaja tukee oppilaan kasvua ja kehitystä sekä oppimista ja opiskelua. Luokanopettaja vastaa oman luokkansa oppilaiden opintojen etenemisen seuraamisesta ja huolehtii siitä, että oppilas saa tarvitessaan apua opiskeluvaikeuksissa tai muissa ongelmissa. Hän tukee oppilaiden tietoisuuden kehittymistä työelämästä sekä lähipiirin ja lähialueen ammateista ja elinkeinoista. Lisäksi luokanvalvoja pitää yhteyttä huoltajiin esimerkiksi poissaolojen seurannassa.

*Luokanvalvoja*

Luokanvalvoja vastaa vuosiluokilla 7-9 valvontaluokkansa osalta yksittäisen oppilaan ja koko luokan koulunkäynnin sujumisesta. Hän tutustuttaa oppilaita koulun toimintaan, seuraa luokan ilmapiiriä, luo myönteistä yhteishenkeä sekä puuttuu mahdollisiin ristiriitatilanteisiin ja kiusaamiseen viipymättä. Hän valvoo oppilaiden säännöllistä koulunkäyntiä ja luo mahdollisuuden tapaamisiin huoltajien kanssa. Hän tiedottaa opinto-ohjaajaa havaitsemistaan ongelmista. Hän huolehtii että oppilaan tiedot ovat ajan tasalla koulun rekisterissä ja välittää muuttuneet tiedot oppilaitossihteerille. Hän huolehtii, että oppilaan arvosanat ovat oikein sekä korjaa mahdolliset puutteet.

*Aineenopettaja*

Aineenopettaja ohjaa oppilasta opettamansa aineen opiskelussa sekä auttaa oppilasta kehittämään oppimisvalmiuksia ja –strategioita omassa aineessaan. Lisäksi hän lisää oppilaiden työelämätuntemusta omaan aineeseensa liittyen. Hän tiedottaa luokanvalvojaa havaitsemistaan ristiriitatilanteista ja kiusaamisesta. Hän myös vastaa omaan aineeseensa liittyvästä tukiopetuksesta.

*Terveydenhoitaja*

Kouluterveydenhoitaja tekee oppilaille terveystarkastuksia ja seulontatutkimuksia. Hän seuraa oppilaiden kasvua ja kehitystä, selvittää oppilaiden kanssa heidän ongelmiaan sekä tukee oppilaita ja heidän huoltajiaan kasvatustyössä. Terveydenhoitaja tapaa oppilaat vuosittain. Ensimmäisen, viidennen ja kahdeksannen luokan oppilaille tehdään laaja terveystarkastus. Tarkastukset perustuvat valtakunnalliseen asetukseen ja niissä arvioidaan lapsen tai nuoren sekä samalla koko perheen hyvinvointia. Huoltajien toivotaan osallistuvan erityisesti laajaan terveystarkastukseen. Laajaan terveystarkastukseen pyydetään myös opettajan arvio koulunkäynnistä huoltajan luvalla. Terveydenhoitaja tekee yhteistyötä oppilaskohtaisissa asioissa huoltajien, opettajien, oppilashuoltoryhmän sekä muiden sosiaali- ja terveysalan asiantuntijoiden kanssa. Terveydenhoitaja vastaa kouluterveydenhuollon tiedottamisesta oppilaille, huoltajille ja opettajille.

*Koululääkäri*

Koululääkäri tekee terveydenhoitajan kanssa laajat terveystarkastukset ensimmäisen, viidennen ja kahdeksannen luokan oppilaille. Koululääkäri tekee tarvittaessa yhteistyötä opinto-ohjaajan kanssa oppilaan ammatinvalintaa koskevissa terveydellisissä kysymyksissä.

*Oppilaitossihteeri*

Oppilaitossihteeri hoitaa oppilasrekisteriasioita ja koulukuljetusasioita. Hän päivittää oppilasrekisteriä luokanvalvojien antamien tietojen perusteella ja tarkistaa, että kaikki tarvittavat tiedot ovat ajallaan tallennettuina oppilasrekisteriin.

*Siistijät, keittiöhenkilökunta ja kiinteistöhuolto*

Siistijät, keittiöhenkilökunta ja kiinteistöhuolto tukevat koulun kasvatustoimintaa ja tiedottavat oppilaiden käyttäytymiseen liittyvistä epäkohdista oppilashuoltoryhmää. Vastaavat toimenkuvansa mukaan koulutyön onnistumisesta.

*Vararehtori*

Yläkoulussa vararehtori vastaa tukioppilastoiminnasta sekä vertaissovittelusta. Lisäksi hän toimii kiusaamisen vastaisessa työssä yhdessä koulukuraattorin ja rehtorin kanssa.

*Rehtori*

Koulun rehtorin tehtävänä on suunnitella, koordinoida, tiedottaa ja toteuttaa koulun opetus- ja kasvatustyötä yhdessä vararehtorin ja muun henkilökunnan kanssa. Rehtori on koulun oppilashuoltoryhmän johtaja (jos toisin ei ole sovittu) ja koulun pedagoginen johtaja, joka viime kädessä vastaa kaikesta toiminnasta koulussa.

**Tarpeen mukaan oppilaan tukena ovat myös**

*Erityisopettaja*

Erityisopetus järjestetään yksilö-, pienryhmä- ja samanaikaisopetuksen muodossa. Erityisopettaja vastaa kolmiportaisen tuen toteutuksesta. Kolmiportaisen tuen suunnittelussa hän tekee yhteistyötä rehtorin kanssa. Erityisopettaja seuraa oppilaiden koulunkäyntiä ja pitää tarvittaessa yhteyttä huoltajiin ja oppilashuoltoryhmään. Hän tekee oppimiseen liittyviä testejä ja tarvittaessa lähettää oppilaan jatkotutkimuksiin. Alakoulun laaja-alainen erityisopettaja ja yläkoulun erityisopettaja kuuluvat kunnan moniviranomaistyöryhmään ja nuorison hyvinvointiryhmään. Yläkoulun erityisopettaja toimii lisäksi oppilashuoltoryhmän sihteerinä.

*Koulunkäyntiavustaja*

Koulunkäyntiavustaja avustaa ja tukee oppilaan oppimisprosessin eri vaiheissa siten, että oppilaan omatoimisuus ja itsenäisyys korostuvat. Koulunkäyntiavustajat työskentelevät Nakkilassa alakouluissa luokanopettajien apuna.

*Erityisopetuksen pienryhmät*

Erityisopetuksen pienryhmät ovat Nakkilassa sijoitettuina Kirkonseudun koulun yhteyteen. Pienryhmämuotoinen erityisopetus on tarkoitettu niille oppilaille, joilla on niin suuria oppimisen tai sopeutumisen haasteita, että opetusta ei ole mahdollista järjestää muun opetuksen yhteydessä. Erityisopetuksen pienryhmä on yksi erityisen tuen toteuttamismuodoista. Mikäli se katsotaan yhdessä oppilaan ja huoltajan kanssa oppilaan kannalta parhaaksi vaihtoehdoksi pedagogisen selvityksen perusteella, rehtori esittää sitä sivistysjohtajalle, joka tekee päätöksen.

*Joustava perusopetus (JOPO)*

Joustava perusopetus (JOPO) järjestetään pienryhmäopetuksena 8.-9.-luokan oppilaille siten, että lähiopetusjaksot ja työpaikkajaksot vuorottelevat. Oppilasvalinnan perusteina ovat vaara jäädä vaille perusopetuksen päättötodistusta, mahdollisuus hyötyä työpainotteisuudesta ja toiminnallisista työtavoista, koulumotivaation puute sekä riittävä motivaatio ja sitoutuminen pienryhmäopetukseen.

JOPO-luokan toiminnasta vastaa JOPO-luokan opettaja, joka tekee tiivistä yhteistyötä työpaikkaohjaajien kanssa. Opetusjärjestelyissä tehdään yhteistyötä tarpeen mukaan myös erityisopetuksen ja yleisopetuksen kanssa. JOPO-luokalle haetaan joka kevätlukukausi. Lisäksi luokanvalvojat voivat ehdottaa siirtymistä JOPO-luokalle. Valinnasta tehdään hallintopäätös, jota valmistellaan moniammatillisesti oppilashuoltoryhmässä.

*Koulukuraattori*

Koulukuraattori toimii oppilaiden ja perheiden apuna ja tukena. Kuraattorin kanssa voi keskustella koulunkäyntiin, kotiasioihin ja kaverisuhteisiin liittyvistä asioista. Kuraattori ottaa tarvittaessa yhteyttä koteihin ja tekee yhteistyötä huoltajien kanssa. Kuraattoriin voi ottaa yhteyttä oppilas itse, huoltaja tai koulun henkilökunnan jäsen.

*Koulupsykologi*

Koulupsykologin työhön sisältyy oppimista ja hyvinvointia edistävää ja niiden esteitä selvittävää työtä, ongelmia ennaltaehkäisevää työtä, korjaavaa työtä sekä tuen koordinointia. Koulupsykologi tarkastelee ongelmia yksilön, perheen, ryhmän, yhteisön kuin organisaationkin näkökulmista. Keskeisiä työmuotoja ovat mm. konsultatiivinen työ, suora asiakastyö oppilaiden ja heidän perheidensä kanssa sekä suunnittelu- ja kehittämistehtäviin osallistuminen. Koulupsykologiin voi olla yhteydessä oppilas itse, huoltaja tai koulun henkilökunnan jäsen. Koulupsykologin vastaanotto on Nakkilan terveysasemalla.

*Sosiaalitoimen henkilökunta*

Sosiaalitoimen henkilökunta auttaa oppilaita ja perheitä arjen ongelmissa ja kriisitilanteissa. Sosiaalitoimen henkilökunta on tarvittaessa yhteistyössä muiden palvelujen järjestäjien kanssa. <http://www.nakkila.fi/?menu=%7B92E321FF%2D3EA0%2D4ECF%2D9871%2D496F4E152365%7D&url=Sosiaali/sosthenkilosto.xml>

*Etsivä nuorisotyöntekijä*

Etsivä nuorisotyöntekijä auttaa nuoria, jotka ovat ilman työ- tai opiskelupaikkaa tai joilla ei ole suunnitelmia tulevaisuuden varalle. Hän voi myös tarjota varhaista tukea, jos oppilas itse sitä haluaa. Tapaamisissa etsitään ratkaisuja erilaisiin tilanteisiin ja suuntia koulutukseen tai työelämään. <http://www.nakkila.fi/?menu=%7B110354CE%2D5152%2D48F9%2DBA50%2D16EF0DD7F2B1%7D&url=muut/tyopaja_etusivu.xml>

*Ammatinvalinta- ja uraohjauspalvelut*

Satakunnan TE-palveluiden ammatinvalinta- ja uraohjauspalvelut tukevat ammatinvalintaa silloin, kun kaikille oppilaille tarjolla olevat ohjauspalvelut eivät riitä. Tämä apu voi olla tarpeen esimerkiksi silloin, jos jatko-opintopaikan valintaan liittyy terveydellisiä rajoitteita. Yhteyttä ammatinvalinta- ja uraohjauspalveluihin voi ottaa oppilas itse tai huoltaja. Myös opinto-ohjaaja voi suositella yhteydenottoa. <http://toimistot.te-palvelut.fi/ammatinvalinta-ja-uraohjaus>

*Psykiatrinen työryhmä*

Keski-Satakunnan terveydenhuollon kuntayhtymän psykiatrinen työryhmä tarjoaa keskusteluapua aikuisille ja yli 16-vuotiaille nuorille. Työryhmään kuuluu psykiatrisia sairaanhoitajia, psykologeja ja psykiatri. Psykiatristen sairaanhoitajien ja psykologien vastaanotoille hakeudutaan useimmiten lääkärin tai muun terveydenhuollon ammattilaisen suosituksesta. Hakeutumisen syynä voivat olla esimerkiksi masentuneisuus, ahdistuneisuus, jännitys, pelot, uniongelmat tai jaksamisen vaikeudet. Vastaanotoille ei tarvita varsinaista lähetettä. Asiakas voi myös itse ottaa yhteyttä. <http://www.ksthky.fi/palvelut/psykiatrinen_tyoryhma>

1. Ohjaus nivelvaiheissa

*Esikoulusta alakouluun* siirryttäessä painotetaan siirtymävaiheen yhteistyötä ja tiedon siirtoa esikoulusta alakouluun. Varhaista puuttumista oppimisvaikeuksiin korostetaan ja se toteutetaan tuki- ja erityisopetuksen muodossa. Tukitoimien toteutuksessa luokanopettaja, erityisopettaja ja mahdollisesti myös koulunkäynninohjaaja tekevät yhteistyötä. Tarvittaessa luokanopettaja ja erityisopettaja laativat oppilaalle HOPSin ja HOJKSin yhteistyössä oppilaan huoltajien kanssa.

*Kolmannen luokan alkaessa* opiskelu muuttuu uusien oppiaineiden ja kasvavan tuntimäärän myötä. Luokanopettaja tiedottaa huoltajia opiskelun tavoitteista sekä uusien oppiaineiden opiskelusta.

*Yläkoulun alussa* tuetaan oppilaan siirtymistä alakoulusta yläkouluun. Keväällä järjestetään 6. luokkalaisille yläkouluun tutustumispäivä, huoltajailta sekä koulujen väliset tiedonsiirtopalaverit, jotta oppilaiden opetuksen asianmukaisen järjestämisen edellyttämät tiedot siirtyvät alakoulusta yläkouluun. Tietoja hyödynnetään myös luokkien muodostamisen tukena. Huomiota kiinnitetään erityisesti tukea tarvitsevien oppilaiden tiedonsiirtoon ja sujuvaan siirtymään yläkouluun. Oppilaan ja huoltajan suostumuksella siirretään myös sellaiset salassa pidettävät tiedot, jotka ovat tarpeellisia oppilashuollon jatkuvuuden kannalta.

*Perusopetuksen päättövaiheessa* oppilaiden jatko-opintovalintojen ohjaaminen ja tukeminen painottuvat. Opinto-ohjaaja tiedottaa huoltajille yhteishausta ja muista päättöluokkalaisille suunnatuista tapahtumista. Rehtori ja opinto-ohjaaja järjestävät huoltajille yhteishakuillan. Oppilaiden, jotka ovat vaarassa jäädä koulutuksen tai työelämän ulkopuolelle perusopetuksen jälkeen, on mahdollista saada tehostettua ohjausta. Tukea tarvitsevan oppilaan ja hänen huoltajansa on mahdollisuus halutessaan keskustella oppilaanohjaajan ja oppilashuollon eri asiantuntijoiden kanssa oppilaan jatkokoulutukseen liittyvistä erityisistä kysymyksistä.

Erityistä tukea tarvitsevan opiskelijan tiedot siirretään seuraavaan koulutuspaikkaan, jotta tarvittavat tukitoimet voidaan toteuttaa heti toisen asteen opintojen alkuvaiheesta lähtien. Lisäksi siirretään oppilaan ja tarvittaessa hänen huoltajansa suostumuksella sellaiset salassa pidettävät tiedot, joita tarvitaan oppilashuollon jatkuvuuden takaamiseksi toisella asteella.

1. Kodin ja koulun ohjausyhteistyö

Huoltaja huolehtii oppilaan oppivelvollisuuden suorittamisesta yhdessä koulun kanssa. Vastuu koulunkäynnistä on kuitenkin ensisijassa huoltajalla. (perusopetuslaki 26-27§). Huoltaja ottaa tarvittaessa yhteyttä kouluun oppilasta koskevissa asioissa ja osallistuu mahdollisuuksien mukaan koulun järjestämiin huoltajille tarkoitettuihin tilaisuuksiin.

Alakoulussa kodin ja koulun yhteistyöstä vastaa oman luokkansa osalta luokanopettaja sekä koulun osalta rehtori. Yläkoulussa kodin ja koulun välisestä yhteistyöstä vastaa oman luokkansa osalta luokanvalvoja ja koulun osalta rehtori. Opinto-ohjaaja tiedottaa huoltajia yhteishakuun sekä 9. luokan työelämään tutustumisjaksoon liittyvistä asioista. Huoltajilla on halutessaan mahdollisuus varata keskusteluaika opinto-ohjaajalta erilaisissa opiskeluun liittyvissä valintatilanteissa.

1. Koulun työelämäyhteistyö ja työelämään tutustumisen järjestelyt

Työelämään tutustumisen tavoitteena on laajentaa oppilaiden käsitystä erilaisista työtehtävistä yhteiskunnassa. Omassa arjessaan oppilaat näkevät vain suppean määrän elinkeinoja. Käsityksen laajentaminen aloitetaan vähitellen omasta lähiympäristöstä. Koulussa opiskeltavien asioiden kytkeytyminen työelämään lisää opiskelumotivaatiota.

*Työelämäyhteistyö vuosiluokilla 1-2* liittyy koulun sisäisiin tehtäviin sekä oppilaan lähipiirin ammatteihin. Luokanopettaja vastaa valvontaluokkansa työelämäyhteistyöstä.

*Työelämäyhteistyö vuosiluokilla 3-6* laajenee lähiseudun ammatteihin, työpaikkoihin ja elinkeinoelämään.

*Työelämäyhteistyö vuosiluokilla 7-9* voi sisältää oppilaille järjestettyjä vierailuja eri työpaikoille ja/tai työpaikkojen edustajien vierailuja eri oppiaineiden tunneille. Työelämään tutustumisessa voidaan hyödyntää myös verkossa olevaa materiaalia. Lisäksi 7.-8. Luokkalaiset tutustuvat jokainen vuorollaan päivän verran yläkoulun ruokalan toimintaan. 9. luokkalaiset suorittavat kaksiviikkoisen työelämään tutustumisjakson itse valitsemassaan työpaikassa.

Alakoulussa työelämäyhteistyöstä vastaa oman luokkansa osalta luokanopettaja. Yläkoulussa jokainen aineenopettaja vastaa oman oppiaineensa työelämäyhteistyön kehittämisestä. Luokanopettajat ja aineenopettajat tiedottavat opinto-ohjaajaa työelämäyhteistyöstä. Opinto-ohjaaja koordinoi perusasteen työelämäyhteistyön kehittämistä sekä huolehtii 9. luokan työelämään tutustumisjakson järjestelyistä.

1. Ohjaustyön arviointi ja kehittäminen

Ohjaustyön tavoitteiden toteutumista arvioidaan ja kehitetään systemaattisesti yhteistyössä ohjaushenkilöstön, oppilaiden ja huoltajien sekä työelämäyhteistyökumppaneiden kanssa. Palautetta ohjaussuunnitelman toimivuudesta kerätään ja suunnitelmaa päivitetään palautteen perusteella joka lukuvuoden lopussa. Palautetta ohjaussuunnitelman toimivuudesta pyydetään oppilaskunnalta, huoltajilta, ohjaushenkilöstöltä sekä työelämän edustajilta. Opinto-ohjaaja vastaa ohjaussuunnitelman päivittämisestä yhdessä rehtoreiden kanssa.